ຂປລ. ໃນວັນທີ 29 ມັງກອນ 2018 ທີ່ນະຄອນຫລວງວຽງຈັນ, ລັດຖະບານເຢຍລະມັນໄດ້ມອບເຄື່ອງຊ່ວຍເຫລືອໃຫ້ສູນວິຊາຊີບ ເມືອງນາຊາຍທອງ ແລະ ແຂວງ ສະຫວັນນະເຂດ, ໂດຍຜ່ານຫ້ອງການຮ່ວມມືນາໆຊາດ ເພື່ອການສຶກສາຜູ້ໃຫຍ່ ຂອງເຢຍລະມັນ ໃນລາວ (DVV), ເຊິ່ງຕ່າງໜ້າມອບໂດຍ ທ່ານ ອູເວີ ກາເຕິນສະແລເຈີ (Uwe Gartenschlaeger) ຜູ້ອຳນວຍການປະຈຳພາກພື້ນຂອງຫ້ອງການດີວີວີ ອິນເຕີເນເຊິນນໍ (DVV International) ແລະ ຮັບໂດຍ, ທ່ານ ນາງ ພິລານີ ພິດສະໄໝ ຮອງຫົວໜ້າກົມການສຶກສານອກໂຮງຮຽນຂອງກະຊວງສຶກສາ ເຂົ້າຮ່ວມ ມີ ທ່ານ ເຢນເຣີເກິນເຫິມ Jens Luetkenherm ເອກອັກຄະລັດຖະທູດເຢຍລະມັນ ປະຈຳ ສປປ ລາວ ແລະ ທ່ານ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ, ພ້ອມດ້ວຍສື່ມວນຊົນ ເຂົ້າຮ່ວມ.
ໃນໂອກາດດັ່ງກ່າວ, ທ່່ານ ອູເວີ ກາເຕິນສະແລເຈີ ໄດ້ໃຫ້ຮູ້ວ່າ: ຍັງມີຄົນຈຳນວນຫລາຍໂດຍສະເພາະ ແມ່ນບັນດາກຸ່ມຄົນຢູ່ເຂດຊົນນະບົດ ແມ່ນດ້ອຍໂອກາດໃນການຮຽນຮູ້. ສະນັ້ນ, ຈຶ່ງມີຄວາມຕ້ອງການ ໃນການຝຶກອົບຮົມວິຊາຊີບແບບນອກໂຮງຮຽນ ເຊັ່ນ: ການຝຶກອົບຮົມດ້ານກະສິກຳ, ການກໍ່ສ້າງ, ການເຮັດການຄ້າ ຫລື ສ້ອມແປງເຄື່ອງຈັກ ທັງໝົດທີ່ກ່າວມານັ້ນ, ມັນຈະສົ່ງຜົນດີໃຫ້້ແກ່ການດຳລົງຊີວິດຂອງປະຊາຊົນ. ສະນັ້ນ, ລັດຖະບານເຢຍລະມັນ ຕາງໜ້າໂດຍຫ້ອງການດີວີວີ ຈຶ່ງເຫັນໄດ້ຄວາມສຳຄັນ ໃນການຊ່ວຍເຫລືອ ມອບເຄື່ອງອຸປະກອນ ການຝຶກອົບຮົມທີ່ທັນສະໄໝໃຫ້ແກ່ 2 ພາກ ສ່ວນ ຄື ຫ້ອງການສຶກສາເມືອງເຊໂປນ ແຂວງສະຫວັນນະເຂດ ມອບອຸປະກອນເຄື່ອງຮັບໃຊ້ຫ້ອງການ ມີ ຄອມພິວເຕີຈຳນວນໜຶ່ງ, ລົດຈັກ 1 ຄັນ, ເຄື່ອງອຸປະກອນເສີມຄວາມງາມ ແລະ ມອບໃຫ້ໂຮງຮຽນສອນວິຊາຊີບ ເມືອງນາຊາຍທອງ ນະຄອນຫລວງວຽງຈັນ ມີເຄື່ອງໄດຜົມ, ລົດຈັກ 2 ຄັນ ແລະ ອຸປະກອນການຮຽນອີກຈຳນວນໜຶ່ງ. ທັງນີ້, ກໍເພື່ອຊຸກຍູ້ໃຫ້ບັນດານັກຮຽນ ທີ່ເຂົ້າໄປສຶກສາຮ່ຳຮຽນ ໄດ້ມີອຸປະກອນເຄື່ອງມືປະກອບເຂົ້າ ໃນການຮຽນຮູ້ນຳໃຊ້ຕົວຈິງຫລາຍຂຶ້ນ. ນອກນີ້, ຫ້ອງການ ດີວີວີ ຍັງໄດ້ເຮັດປື້ມ ແລະ ປະຕິທິນ ເພື່ອນຳໄປແຈກຢາຍໃຫ້ບັນດາໂຮງຮຽນ ແລະ ຫ້ອງການຝຶກອົບຮົມວິຊາຊີບນອກໂຮງຮຽນ ບາງບ່ອນໃນທົ່ວປະເທດຕື່ມອີກ, ເຊິ່ງລວມມູນຄ່າການຊ່ວຍເຫລືອໃນຄັ້ງນີ້ ປະມານ 200 ກ່ວາລ້ານກີບ.
ຂ່າວ: ພູທອງ ສີວົງສາ, ພາບ: ສະຫວາດ
ເນື້ອໃນ: ຂປລ